钦定古今图书集成/明伦汇编/官常典/第762卷 > 马纯仁 许德溥 王台辅
## 钦定古今图书集成/明伦汇编/官常典/第762卷 > 马纯仁 许德溥 王台辅

按《明外史吴应箕传》：其时从容就义者，有六合诸生
马纯仁、如皋布衣许德溥、邳州监生王台辅。纯仁，字
朴公，南京既下，六合即归附。纯仁函书付其妹曰：“吾
三日不归，以此白父母。”乃题铭桥柱，抱石投水死。三
日后，妹发其函，则殉国永诀语也。德溥字元博，吏部
员外郎直族子，闻贼陷京师，恸哭数日。后闻南都覆，
亦如之。每独居，辄哭。食必置崇祯钱于案上，祭而后
食。一日，刺四字于胸曰：“不愧本朝。”又刺八字于臂曰：
“生为明人，死为明鬼。”有发其事者，执见县令，不跪；呵
之曰：“若布衣，未尝食禄，刺此何为？”答曰：“不忍忘故国
尔！”执送巡江御史，亦不跪。御史命逮其父，乃跪曰：“吾
为父屈尔！”御史义之，免其父。以德溥名闻。临刑慨然
曰：“今日得见先帝，吾事毕矣！”台辅，字赞化。崇祯末，复
遣宦官出镇，台辅草疏将极谏。甫入都，都城陷，恸哭
南还。福王立东平伯刘泽清、御史王燮张乐大宴于
睢宁，台辅衰绖直入，责之曰：“国破君亡，此公等卧薪
尝胆、食不下咽之时，顾置酒大会邪？”左右欲鞭之，燮
曰：“狂生也！”命引去。及南京覆，台辅泫然流涕曰：“吾谁
氏之民也，可使食有他粟乎？”起视其廪，曰：“此吾所树，
尽此死。”明年粟尽，集其里党，深衣幅巾出见之，大呼
庄烈皇帝，北面再拜，自缢死。俄有僧过之，持麻鞭指
其尸曰：“此常事也，恶用是矜张为？”后数月，渡河来者
言石屋寺一僧缢死，麻鞭在其侧。